**ANEXA**

**METODOLOGIA**

**de desfășurare a probelor examenului de obținere a titlului**

**de medic, medic stomatolog sau farmacist specialist, din sesiunea 12 aprile-12 mai 2023**

Ministerul Sănătăţii organizează în perioada **12 aprile-12 mai 2023** sesiune de examen pentru obținerea titlului de specialist, pentru medici, medici stomatologi şi farmacişti rezidenţi respectiv pentru medici, medici stomatologi sau farmacişti specialişti, înscrişi în programul de obţinere a celei de a doua specialităţi cu taxă.

Sesiunea de examen este organizată în baza prevederilor Ordonanței Guvernului nr.18/2009 privind organizarea şi finanţarea rezidențiatului, aprobată prin Legea nr. 103/2012, cu modificările și completările ulterioare și a Ordinului comun al ministrului sănătății publice şi al ministrului educației, cercetării și tineretului nr. 1141/1386/2007 privind modul de efectuare a pregătirii prin rezidenţiat în specialităţile prevăzute de Nomenclatorul specialităţilor medicale, medico-dentare şi farmaceutice pentru reţeaua de asistenţă medicală, cu modificările și completările ulterioare.

1. **DISPOZIȚII GENERALE**

Art. 1- In conformitate cu prevederile art. 15 (2) ale O. G. nr.18/2009 privind organizarea şi finanţarea rezidențiatului cu modificările și completările ulterioare, și ale Ordinului comun al ministrului sănătății publice şi al ministrului educației, cercetării și tineretului nr.1141/1386/2007, cu modificările și completările ulterioare, examenul de medic, medic stomatolog și farmacist specialist, constă pentru toate specialitățile, în susținerea unei probe scrise, urmate de una sau două probe clinice și o probă practică, conform prevederilor tematicilor aprobate pentru fiecare specialitate.

**Art. 2- Fiecare probă de examen în parte este eliminatorie dacă nu se obține nota minimă 7.00**. **Media minimă de promovare a examenului este 7.00**

Art. 3- Tematicile valabile, aprobate pentru fiecare specialitate, sunt publicate, pe pagina web a Ministerului Sănătăţii www.ms.ro, la rubrica Specialiști/Concursuri/Examene și concursuri naționale /Tematica examenului de specialitate, respectiv în cuprinsul Curriculumurilor de pregătire, publicate pe pagina web: www.rezidențiat.ms.ro.

Art. 4- Examenul se organizează de Ministerul Sănătăţii, în centrele universitare cu facultăţi de medicină, medicină dentară şi farmacie acreditate, în care s-a efectuat pregătirea, şi se susţine în faţa unei comisii de examen.

Art. 5- În vederea rezolvării eventualelor contestații depuse de candidați, Ministerul Sănătății aprobă prin ordin al ministrului sănătăţii comisii de contestații, constituite similar cu comisiile de examen.

Art. 6- Comisiile de examen şi, respectiv, comisiile de soluţionare a contestaţiilor vor următoarea componenţă:

 a) un preşedinte, cadru didactic universitar cu grad de predare, coordonator de program de rezidenţiat;

 b) 2 membri dintre care cel puţin un cadru didactic universitar de predare din specialitate; în acest caz, al doilea membru va avea gradul de primar în specialitatea în care se organizează examenul, având şi titlul ştiinţific de doctor;

 c) un secretar de comisie, nominalizat de preşedintele comisiei.

 Art. 7- Comisiile de examen şi, respectiv, comisiile de soluţionare a contestaţiilor se completează cu câte un membru supleant, pentru situaţia în care unul dintre membrii desemnaţi ai oricăreia dintre aceste comisii se află în incompatibilitate, incapacitate temporară de muncă sau în alte situaţii prevăzute de lege. În această situaţie, membrul supleant va deveni membru al comisiei cu drepturi depline. Calitatea de membru în comisia de examen este incompatibilă cu calitatea de membru în comisia de soluţionare a contestaţiilor.

Art. 8- Comisiile de examen ale candidaților și comisiile de soluționare a contestațiilor, sunt propuse de către instituțiile de învățământ superior cu facultăţi de medicină, medicină dentară şi farmacie acreditate şi avizate de colegiile profesionale, în conformitate cu prevederile art. 15 (3) al O.G. nr.18/2009, aprobată prin Legea nr. 103/2012, cu modificările și completările ulterioare şi ale art. 35 al Ordinului comun al ministrului sănătății publice şi al ministrului educației, cercetării și tineretului nr. 1141/2007, cu modificările ulterioare și sunt aprobate prin Ordin al ministrului sănătății.

Art. 9- Nu pot fi membri în comisia de examen sau în comisia de soluţionare a contestaţiilor persoanele care au calitatea de:

 a) soţ, soţie, rudă sau afin până la gradul al IV-lea inclusiv cu oricare dintre candidaţi;

 b) au relaţii cu caracter patrimonial sau interese patrimoniale cu oricare dintre candidaţi.

 Art. 10- Situaţia de incompatibilitate poate fi sesizată de persoana în cauză, de preşedintele comisiei sau de oricare dintre candidaţi. În acest caz se iau măsuri de înlocuire a membrului respectiv cu unul dintre membrii supleanţi desemnaţi, în termen de maximum 3 (trei) zile de la data sesizării.

Art. 11- Membrul supleantva deveni membru al comisiei cu drepturi depline, numai în situaţia în care unul din membrii desemnaţi se află în indisponibilitate de participare la examen.

Art. 12- **Candidații vor susține toate probele examenului cu comisia de examen la care au fost repartizați de Ministerul Sănătății.**

Art. 13- Formularea subiectelor de examen, atât la proba scrisă cât și la probele clinice și proba practică, pe baza tematicilor aprobate pentru fiecare specialitate, elaborarea baremurilor de corectură precum şi întreaga responsabilitate asupra desfășurării probelor examenului şi a evaluării finale a candidaților, revine comisiei de examen.

Art. 14- După finalizarea fiecărei probe, rezultatele obținute de candidați, sunt aduse la cunoștința candidaților, prin afișare la sediul comisiei de examen.

Art. 15- Eventualele contestații ale candidaților, formulate în scris, pot fi depuse la sediul comisiei de soluționare a contestațiilor în termen de 24 ore de la afișarea rezultatelor probei respective.

Art. 16- Reevaluarea lucrărilor candidaților care au depus contestații, a altor solicitări de natura contestațiilor, în cazul probelor clinice și practice, respectiv întocmirea răspunsului la contestațiile depuse de candidați, revine comisiei de soluționare a contestațiilor.

Art. 17- Rezultatul contestațiilor se eliberează candidaților în termen de 24 de ore de la expirarea termenului de depunere a acestora, pe bază de proces verbal, sub semnătura președintelui comisiei de soluționare a contestațiilor. Candidatul semnează de luare la cunoștință asupra rezultatului contestației. Rezultatul contestației constituie rezultatul final obținut de candidat la proba respectivă.

Art. 18- Examenul de obținere a titlului de medic/stomatolog/farmacist specialist debutează cu susținerea probei scrise pentru toate specialitățile.

Art. 19- Probele clinice şi practice (privind numărul acestora şi subiectele de dezvoltat), se vor desfășura conform celor prevăzute în tematicile de examen valabile pentru această sesiune, în funcție de specialitate.

Art. 20-**Toate probele examenului se vor susține în limba română.**

Art. 21- Toate probele examenului se vor desfășura în zilele lucrătoare, fiind exclusă susținerea acestora în zilele nelucrătoare precum şi în cele declarate libere la nivel național.

Art. 22- **Înainte de începerea probelor examenului se va aduce la cunoștința candidaților metodologia de examen.**

1. **DESFĂȘURAREA PROBELOR EXAMENULUI**
2. **PROBA SCRISĂ**

Art. 23- (1)Constă din 10 întrebări alcătuite de comisia de examen pentru fiecare specialitate, prin extragerea a 10 subiecte din totalul subiectelor tematicilor probei scrise, la specialitatea respectivă. Durata probei scrise este de 3 ore.

**(2) Proba scrisă este eliminatorie**, nota minimă de promovare este 7.00.

Art. 24 (1)Candidații se vor prezenta pentru susținerea probei scrise la sediile comisiilor de examen, la data și ora stabilite și afișate odată cu listele candidaților, pe specialități şi centre universitare.

(2) Înainte de intrarea în sala de examen, se va face triajul epidemiologic al candidaților, aceștia completând și o declarație pe proprie răspundere privind starea de sănătate.

(3) La intrarea în sala de examen, candidaților li se recomandă purtarea unei măști de protecție facială.

 (4) Cndidații se vor legitima cu actul de identitate în termen de valabilitate, iar secretarul comisiei va nota cu această ocazie absenții.

(5) În catalogul definitiv candidații vor fi înscriși cu numele şi prenumele corecte, **cu diacritice (Ă,Â,Î,Ş,Ţ)**, conform actului de identitate prezentat la intrarea în sala de examen.

(6) În cazul în care există diferențe sau greșeli de dactilografiere ale numelor candidaților între listele transmise comisiilor şi numele corect din actul de identitate, inclusiv la diacritice, candidatul va aduce comisiei o copie a actului de identitate, care va fi transmisă împreună cu cataloagele definitive, în vederea confirmării corecte.

 (7) Aşezarea candidaţilor se va face astfel încât să fie asigurată aşezarea lor pe locuri nealăturate, în situația în care sunt rude de genul: soţ-soţie, fraţi, surori etc.

(8) Candidații nu au voie să păstreze pe parcursul probei: cărți, cursuri sau orice alte materiale informative sau de comunicare (ex. telefoane, smartwatch). Frauda sau tentativa de fraudă va fi consemnată ca atare într-un proces verbal întocmit special în acest sens, semnat de trei martori.

(9) Tragerea la sorți a subiectelor de examen se va desfășura în prezența comisiei de examen, în sala de examen.

(10) Președintele comisiei de examenva pune într-o urnă biletele conținând fiecare un număr corespunzător subiectelor din tematica probei scrise. Primul candidat în ordine alfabetică va extrage din urnă 10 bilete care vor fi semnate atât de candidat cât şi de președintele comisiei de examen, după care comisia de examen se retrage pentru a formula 10 întrebări mai succinte din cele 10 subiecte mari extrase, a căror tratare se va putea încadra în timpul de 3 ore prevăzut pentru proba scrisă.

(11) Pentru proba scrisă vor fi utilizate exclusiv caiete de teză Tip, eliberate de Ministerul Sănătății, conținând 10 file și buzunarul pentru secretizarea caietului de teză.

(12) Secretizarea caietelor se va face în fața fiecărui candidat în parte, prin introducerea unui bilet ce conține datele de identificare (nume, prenume, numărul şi seria BI/CI, respectiv pașaport) în buzunarul situat în partea interioară a coperții.

(13) Înainte de introducerea biletului respectiv, secretarul comisiei va verifica datele înscrise de candidat pe acesta, apoi va lipi buzunarul şi va aplica ștampila stabilită de comisie, astfel încât să se cuprindă şi o porțiune din afara plicului. Președintele comisiei de examen va semna toate caietele astfel sigilate.

(14) Cele 10 subiecte stabilite de comisie vor fi dictate candidaților care vor trece fiecare enunț pe fila corespunzătoare din caietul tip pentru examen.

(15) Terminarea enunțării ultimului subiect corespunde cu ora începerii probei, oră ce va fi trecută pe tablă alături de ora terminării probei.

(16) Redactarea tezei scrise se va face în limba română.

Art. 25 (1)**Timpul acordat pentru proba scrisă este de 3 ore.**

(2) In prima jumătate de oră de la începerea examenului niciun candidat sau membru al comisiei nu va părăsi sala de examen.

(3) In timpul probei scrise, candidații vor fi supravegheați, încălcarea prevederilor metodologiei de examen (prin fraudă sau tentativă de fraudă) ducând la eliminarea din examen a candidaților vinovați, comisia de examen întocmind în acest sens un proces verbal.

(4) Pentru redactarea tezei scrise candidații vor folosi exclusiv cerneală sau pix de culoare albastră, altă culoare constituind semn distinctiv, motiv pentru care, nerespectarea acestei prevederi va duce automat la anularea probei scrise.

(5) In situații excepționale, candidații pot solicita schimbarea caietului de teză, care va fi anulat. Candidații pot schimba un singur caiet de teză. Reluarea scrierii tezei pentru schimbarea caietului nu modifică timpul de examen, care rămâne de trei ore.

Art. 26 (1) **In timpul probei scrise comisia de examen va elabora baremul de corectură, care va fi semnat atât de președintele comisiei cât şi de membrii comisiei de examen**.

(2) La sfârșitul celor trei ore, caietele se strâng, se număra şi se sigilează în prezența întregii comisii de examenşi a doi candidați care vor semna alături de comisiade examen pe pachetul respectiv.

(3) Caietele anulate şi nefolosite se vor împacheta și sigila separat.

(4) Secretarul comisiei de examen va întocmi un proces verbal care va cuprinde numărul de candidați prezenți, numărul absenților, numărul caietelor primite și folosite, anulate şi rămase nefolosite, care va fi semnat de toți membrii comisiei de examen.

(5) Pachetele sigilate cu caiete de teză vor fi păstrate într-o cameră în condiții de securitate, unde nu vor avea acces decât membrii comisiei de examen.

(6) Notarea se va face de către fiecare membru al comisiei de examen, pentru fiecare subiect cu note de la 1 la 10, iar nota obtinuta reprezinta media aritmetica (cu doua zecimale) a celor 3 note acordate de catre membrii comisiei de examen (secretarul comisiei nu are drept de notare).

(7) Deschiderea tezelor se va face imediat după corectare şi rezultatele se vor afișa la sediul comisiei de examen.

Art. 27 (1) Depunerea contestațiilor în urma afișării rezultatelor probei scrise, se face în decurs de 24 ore de la ora afișării rezultatelor probei, la sediul comisiei de contestații.

 (2) După expirarea termenului de depunere a contestațiilor, comisia de examen, predă comisiei de contestații, pe bază de proces verbal, subiectele extrase, tezele candidaților care au depus contestații și baremul elaborat pentru proba scrisă.

 (3) Comisia de contestații reexaminează tezele candidaților pe baza baremului, întocmește în acest sens un borderou de corectură și notează subiectele candidaților, conform protocolului aplicat și de comisia de examen la notarea candidaților.

(4) Dacă punctajul tezei, obținut după corectura comisiei de contestații, diferă cu minimum un punct de punctajul obținut de aceeași lucrare la evaluarea inițială a comisiei de examen, nota finală a candidatului rămâne cea stabilită de comisia de soluționare a contestațiilor.

(5) Comisia de soluționare a contestațiilor întocmește catalogul reevaluării tezelor, semnat de toți membrii comisiei și afișează rezultatul reevaluării tezelor.

(6) Răspunsul redactat la contestațiile depuse, se va elibera candidaților în termen de 24 de ore. Candidatul semnează de luare la cunoștință asupra răspunsului formulat de comisia de soluționare a contestațiilor, la contestația depusă.

(7) Comisia de soluționare a contestațiilor, predă comisiei de examen, pe bază de proces verbal, tezele candidaților, borderourile de corectură, catalogul reevaluării tezelor și copii ale răspunsurilor eliberate candidaților.

Art. 28 (1) După finalizarea procedurii legate de eventualele contestații, secretarul comisiei de examen întocmește catalogul probei scrise, cu notele finale obținute de fiecare candidat.

(2) Numai candidații care au obținut media minimă 7.00 sunt programați pentru următoarele probe, ceilalți candidați sunt declarați respinși.

1. **PROBELE CLINICE**

Art. 29 **Numărul probelor clinice va fi conform celor prevăzute în tematicile de examen valabile, pentru fiecare specialitate în parte.**

 Art. 30 (1) Probele clinice prevăzute, se vor desfășura într-o clinică de profil acreditată pentru pregătire în specialitatea respectivă.

(2) Comisia de examen desemnată pentru probele clinice va stabili seriile de candidați perechi prin tragere la sorți, după afișarea rezultatelor probei scrise.

(3) Pe baza acestora se va întocmi un tabel al zilelor cu seriile respective, care se va afișa la sediul comisiei de examen.

(4) Președintele comisiei de examen va avea în vedere ca niciunul dintre candidați să nu primească cazuri cunoscute, în cazul în care aceștia şi-au desfășurat activitatea în clinica în care se vor susține probele clinice.

(5)La prezentarea în clinică pentru susținerea probelor clinice, candidații vor fi echipați cu echipamentul de protecție corespunzător.

(6) Candidații din seria zilei respective vor fi izolați într-o cameră sub supravegherea secretarului, timp în care comisia de examen va alege câțiva pacienți, de preferință din cei nou internați, pe care îi examinează, le fixează diagnosticul şi întocmește pentru fiecare un buletin care cuprinde numele pacientului, numărul patului şi diagnosticul complet al pacientului, stabilit de comisia de examen şi semnat de toți membrii acesteia.

(7) La alegerea pacienților se va avea în vedere ca diagnosticul pacientului să corespundă tematicii specialității, aprobate și publicate.

(8) Numele acestor pacienți vor fi scrise pe câte un bilețel, iar candidații în serie de câte doi vor extrage din urnă în fața comisiei de examen biletul de examen ce va fi semnat de președintele comisiei de examen şi de candidat.

(9) Ulterior, candidatul însoțit de cel puțin doi membri ai comisiei de examen este condus la patul pacientului indicat pe bilet, pentru examinarea pacientului, care va dura 20 de minute.

 (10) In timpul examinării, candidații pot solicita comisiei de examen rezultatele examenelor paraclinice efectuate pacientului, şi necesare pentru stabilirea diagnosticului.

(11) După examinarea pacientului, candidatul este condus într-o cameră de meditație unde va avea la dispoziție 20 de minute pentru pregătirea expunerii cazului examinat.

(12) Înainte de expunerea cazului, candidatul va scrie pe un bilet diagnosticul pacientului examinat, bilet pe care îl va semna împreună cu președintele comisiei de examen.

(13) După aceasta, candidatul face expunerea clinică a cazului, timp în care nu va fi întrerupt. Expunerea durează 20 de minute.

(14) La sfârșitul expunerii, președintele comisiei de examen arată candidatului buletinul cu diagnosticul comisiei de examen, pentru a lua cunoștință.

(15) Tot timpul cât durează proba clinică, foaia de observație a pacientului respectiv, se reține de către președintele comisiei de examen.

Art. 31 (1) Notarea se face de fiecare membru al comisiei de examen cu note de la 1 la 10. Nota finală a probei va fi egală cu media aritmetică a celor 3 note primite de candidat de la cei 3 membri ai comisiei de examen, şi va fi comunicată candidaților la sfârșitul examenului din ziua respectivă, prin afișare la sediul comisiei.

(2) La final, secretarul comisiei de examen întocmește catalogul probei clinice, cu notele finale obținute de fiecare candidat.

(3) Numai candidații care au obținut media minimă 7.00 sunt programați pentru următoarele probe, ceilalți candidați sunt declarați respinși.

(4) Rezultatul obținut la proba clinică nu se poate contesta.

**3.       PROBA PRACTICĂ**

Art. 32 Se desfășoară potrivit celor menționate în tematica specialității şi criteriilor stabilite de fiecare comisie în funcție de specialitate (număr de subiecte, timp de executare, expunere, etc.).

 Art. 33 (1) Notarea probei practice, se face de către fiecare membru al comisiei de examen, cu note cuprinse între 1 și 10.

(2) Nota finală a probei practice, calculată cu două zecimale, este egală cu media aritmetică a notelor primite de candidat de la cei 3 membri ai comisiei de examen.

(3) Notele obținute sunt comunicate candidaților la sfârșitul examenului din ziua respectivă, prin afișare la sediul comisiei de examen.

 Art. 34 (1) La final, secretarul comisiei de examen întocmește catalogul probei practice, cu notele finale obținute de fiecare candidat.

 (2) Media minimă de promovare a probei practice este 7.00

(3) Rezultatul obținut la proba practică nu se poate contesta.

**III DISPOZIȚII FINALE**

Art. 35 (1) La finele susținerii tuturor probelor prevăzute în tematica de examen a specialității, secretarul comisiei de examen va întocmi catalogul definitiv al examenului pe baza cataloagelor pentru fiecare probă.

(2) Media generală se calculează cu două zecimale şi rezultă din adunarea mediilor obținute la fiecare probă în parte, totalul fiind împărțit la numărul probelor de examen.

(3) Catalogul definitiv se întocmește în ordinea descrescătoare a mediilor obținute de candidați. Numele şi prenumele candidaților vor fi consemnate cu majuscule, corespunzător numelui şi prenumelor înscrise în actul de identitate.

(4) Candidații respinși şi cei absenți vor fi înscriși în catalogul definitiv, ca atare: Respins, respectiv Absent.

**(5) Întreaga responsabilitate asupra corectitudinii datelor înscrise în cataloagele de examen revine membrilor respectiv secretarului comisiei de examen.**

**Art. 36** **Media generală minimă de promovare a examenului este 7,00 (şapte).**

Art. 37. Pentru examenele care s-au desfășurat în Centrul universitar București, secretarii comisiilor de examen vor transmite Direcției politici de resurse umane în sănătate, din Str. Cristian Popișteanu, nr. 1-3, sector 1, până la data de 19.05.2023 următoarele documente:

1. **catalogul definitiv,** cu semnătura şi parafa membrilor comisiei de examen, precum şi ștampila clinicii;

În catalogul definitiv, candidații (prezenți și absenți) vor fi înscriși în ordinea descrescătoare a mediilor obținute, cu numele şi prenumele corecte, cu diacritice, conform actului de identitate prezentat la intrarea în sala de examen. Candidații respinși și cei absenți vor fi înscriși în catalog sub candidații promovați.

1. **cataloagele pentru fiecare probă;**
2. **procesul verbal tip** referitor la modul de desfășurare a examenului și eventuale procese verbale speciale;
3. **eventualele contestații** ale candidaților, respectiv **răspunsul comisiei** de soluționare a contestațiilor la aceste contestații (copie xerox );
4. **caietele de teză** ale candidaților/ caietele anulate/ caietele restante;

 Pentru celelalte centre universitare, secretarii comisiilor de examen vor prezenta aceleași documente la sediul Direcției de sănătate publică județene din centrul universitar în care s-a desfășurat examenul, până la data de 19.05.2023. Direcția de Sănătate Publică a județului respectiv, va transmite aceste documente până la data de 23.05.2023Direcției politici de resurse umane în sănătate, cu excepția caietelor de teză, care vor fi păstrate în arhiva Direcției de Sănătate Publică Județene.

ooooo 000 ooooo